Document ID: 32004R1831

KOMMISSIONENS FORORDNING (EF) Nr. 1831/2004
af 21. oktober 2004
om ændring af forordning (EF) nr. 930/2000 om gennemførelsesbestemmelser med hensyn til egnetheden af sortsbetegnelser for landbrugsplantearter og grøntsagsarter
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 2002/53/EF af 13. juni 2002 om den fælles sortsliste over landbrugsplantearter (1), særlig artikel 9, stk. 6,
under henvisning til Rådets direktiv 2002/55/EF af 13. juni 2002 om handel med grøntsagsfrø (2), særlig artikel 9, stk. 6, og
ud fra følgende betragtninger:
(1)
I direktiv 2002/53/EF og 2002/55/EF er der med henvisning til artikel 63 i Rådets forordning (EF) nr. 2100/94 af 27. juli 1994 om EF-sortsbeskyttelse (3) fastsat generelle regler vedrørende egnetheden af sortsbetegnelser.
(2)
Ved Kommissionens forordning (EF) nr. 930/2000 (4) blev der fastsat detaljerede regler for anvendelsen af visse kriterier i artikel 63 i forordning (EF) nr. 2100/94, især med hensyn til hindringer for fastsættelsen af en sortsbetegnelse.
(3)
På grund af udviklingen med hensyn til beskyttelse af geografiske betegnelser og oprindelsesbetegnelser for landbrugsprodukter, som fastlagt i Rådets forordning (EØF) nr. 2081/92 (5), og på grund af ændringer vedrørende sager, der forelægges EF-Sortsmyndigheden, som fastlagt i Kommissionens forordning (EF) nr. 1239/95 (6), bør de detaljerede regler i forordning (EF) nr. 930/2000 ajourføres i overensstemmelse hermed.
(4)
Forordning (EF) nr. 930/2000 bør derfor ændres.
(5)
De i denne forordning fastsatte foranstaltninger er i overensstemmelse med udtalelse fra Den Stående Komité for Frø og Plantemateriale henhørende under Landbrug, Havebrug og Skovbrug -
UDSTEDT FØLGENDE FORORDNING:
Artikel 1
I forordning (EF) nr. 930/2000 foretages følgende ændringer:
1)
I artikel 2 indsættes som stk. 2 og 3:
»2. Hvis en tredjepart har en ældre rettighed til en geografisk betegnelse eller en oprindelsesbetegnelse for landbrugsprodukter og fødevarer, anses det for en hindring for anvendelsen af en sortsbetegnelse i Fællesskabet, når sortsbetegnelsen ville udgøre en overtrædelse af artikel 13 i Rådets forordning (EØF) nr. 2081/92 (7), for så vidt angår geografiske betegnelser eller oprindelsesbetegnelser, der er beskyttet i en medlemsstat eller i Fællesskabet i henhold til artikel 5, stk. 5, artikel 6 eller den tidligere artikel 17 i ovennævnte forordning, for varer, der er identiske med eller ligner den pågældende plantesort.
3. En hindring for egnetheden af en betegnelse som følge af en ældre rettighed, jf. stk. 2, anses ikke længere for at bestå, såfremt der opnås skriftlig tilladelse fra indehaveren af den ældre rettighed til at anvende den pågældende sortsbetegnelse, forudsat at en sådan tilladelse ikke kan virke vildledende på offentligheden med hensyn til produktets virkelige oprindelse.
2)
I artikel 2 bliver stk. 2 til stk. 4.
3)
Artikel 3, stk. 1, ændres således:
a)
Litra a) affattes således:
»a)
den har form af et fantasinavn, der:
i)
består af et enkelt bogstav
ii)
består af eller indeholder som et særskilt element en række bogstaver, der ikke danner et ord, der kan udtales på et officielt fællesskabssprog; hvis denne række er en fast forkortelse, begrænses denne faste forkortelse imidlertid til højst to sæt på hver højst tre tegn placeret i hver sin ende af betegnelsen
iii)
indeholder et tal, undtagen hvis dette tal er en integreret del af navnet eller angiver, at sorten er eller vil være en af en nummereret serie af sorter, der er avlsmæssigt beslægtede
iv)
består af mere end tre ord eller elementer, medmindre rækken af ord eller elementer gør det let at genkende eller gengive sortsbetegnelsen
v)
består af eller indeholder et for langt ord eller element
vi)
indeholder et tegnsætningstegn eller et andet symbol, en blanding af store og små bogstaver (undtagen hvis første bogstav er stort og resten af betegnelsen er skrevet med små bogstaver), tegn anbragt over eller under skrivelinjen eller en tegning«.
b)
I litra b) affattes nr. v) således:
»v)
indeholder et tegnsætningstegn eller et andet symbol, tegn anbragt over eller under skrivelinjen eller en tegning.«
4)
I artikel 4 affattes litra a) således:
»a)
»kan forveksles med« anses for at dække bl.a. en sortsbetegnelse, der indeholder en forskel på kun et bogstav eller accenter over bogstaver i forhold til sortsbetegnelsen på en sort af en nærbeslægtet art, der er officielt godkendt til markedsføring i Fællesskabet, Det Europæiske Økonomiske Samarbejdsområde eller i et land, som er en kontraherende part i den internationale konvention om beskyttelse af plantenyheder (UPOV), eller er underlagt sortsbeskyttelse i nævnte områder. En forskel på kun et bogstav i en etableret forkortelse som en særskilt enhed i sortsbetegnelsen anses dog ikke for at kunne give anledning til forveksling. Det anses heller ikke for at kunne give anledning til forveksling, når det bogstav, der er forskelligt, er så fremtrædende, at det klart adskiller betegnelsen fra en allerede registreret sortsbetegnelse. En forskel på to eller flere bogstaver anses ikke for at kunne give anledning til forveksling, medmindre der er tale om en ombytning af to bogstaver. En forskel på et tal i talrækker (når talrækken tillades som et fantasinavn) anses ikke for at kunne give anledning til forveksling.
Nærværende bestemmelse gælder uanset artikel 6 ikke for en sortsbetegnelse i form af en kode, hvis referencesortsbetegnelsen også har form af en kode. En forskel på kun et tegn, bogstav eller tal i en kode anses for at muliggøre en klar sondring mellem to koder. Mellemrum tages ikke i betragtning ved sammenligning af betegnelser, der har form af en kode.«
5)
I artikel 5 udgår litra b).
6)
Artikel 6 ændres således:
a)
I litra e) affattes nr. ii) således:
»ii)
det botaniske navn eller det almindelige navn på en art inden for den gruppe af enten landbrugsplantearter eller grøntsagsarter, som sorten tilhører«.
b)
I litra e) udgår nr. iii).
c)
Som litra f) indsættes:
»f)
den indeholder et geografisk navn, der kan vildlede offentligheden med hensyn til sortens kendetegn eller værdi«.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Den finder ikke anvendelse på sortsbetegnelser, som anmelderen har foreslået myndighederne til godkendelse inden denne forordnings ikrafttrædelse.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 21. oktober 2004.

Labels: 7
3
6